**Dôvodová správa**

Návrh na zrušenie Všeobecne záväzného nariadenia č. 9/2016 o prevádzke a otváracích hodinách na umyvárkach automobilov umiestnených na území Mestskej časti Košice-Sídlisko KVP je predložený na základe Protestu prokurátora proti tomuto nariadeniu pod č. Pd 131/16/8803-4.

Okresná prokuratúra Košice II v rámci výkonu dozoru nad zachovávaním zákonnosti a na základe podnetu mestskej časti preskúmala zákonnosť citovaného všeobecne záväzného nariadenia. Vo svojom odôvodnení konštatuje, že prijatím uznesenia Mestského zastupiteľstva v Košiciach č. 578 zo dňa 12.12.2016 došlo s účinnosťou od 01.01.2017 k zmene Štatútu mesta Košice.

Táto zmena sa týka prechodu kompetencie -  usmerňovanie ekonomickej činnosti mesta vydávaním všeobecne záväzného nariadenia o určovaní pravidiel času predaja v obchode a času prevádzky služieb z mestských častí na mesto Košice. V § 47 ods. 2 Štatútu mesta Košice sa vypúšťa písmeno c) v znení : *„Mestské časti určujú nariadením pravidlá času predaja v obchode a času prevádzky služieb“.*

Dôsledkom uvedenej zmeny je prijatie celomestského VZN č. 173 o pravidlách času predaja v obchode a času prevádzky služieb na území mesta Košice zo dňa 12.12.2016 účinného od 03.01.2017, pričom regulácia danej oblasti VZN č. 9/2016 sa vo vzťahu k všeobecne záväznému nariadeniu mesta stáva nepotrebnou a z hľadiska právnej istoty nežiaducou.

V zmysle uvedeného je predložený tento návrh na zrušenie všeobecne záväzného nariadenia, ktorý bol konzultovaný s JUDr. Jozefom Sotolářom, PhD., právnym poradcom mestskej časti s tým, že vzhľadom na zmenu štatútu je protest opodstatnený a všeobecne záväzné nariadenie je potrebné zrušiť.

Podľa procesných ustanovení pri prijímaní všeobecne záväzného nariadenia - t.j. dňom nadobudnutia účinnosti navrhovaného nariadenia bude  zrušené Všeobecne záväzné nariadenie č. 9/2016 o prevádzke a otváracích hodinách na umyvárkach automobilov umiestnených na území Mestskej časti Košice-Sídlisko KVP.

Spracovala :

JUDr. Magdaléna Balážová

právne oddelenie